รัฐมนตรีว่าการกระทรวงสาธารณสุข เตรียมเสนอยกเลิก Visa on Arrival นักท่องเที่ยวจีน เพื่อจำกัดให้มาไทยน้อยลง
รัฐมนตรีว่าการกระทรวงสาธารณสุข เตรียมเสนอยกเลิก Visa on Arrival นักท่องเที่ยวจีน เพื่อจำกัดให้มาไทยน้อยลง นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ยืนยันรัฐบาลไทยมีความพร้อมในการจัดเครื่องบินและบุคลากรทางการแพทย์ เพื่อไปรับคนไทยในเมืองอู่ฮั่นกลับประเทศ ซึ่งขณะนี้จะต้องรอการประสานจากทางการจีน โดยหากได้รับอนุญาตจะรีบดำเนินการเร็วที่สุด ทั้งนี้จากการรายงานเบื้องต้น ขณะนี้ยังไม่พบว่ามีคนไทยในเมืองอู่ฮั่น มีอาการเจ็บป่วย หรือติดเชื้อไวรัสโคโรนาแต่อย่างใดขณะเดียวกันวันพรุ่งนี้  31 มกราคม 2563 จะเรียกประชุมคณะอำนวยการเตรียมความพร้อม ป้องกันและแก้ไขปัญหาโรคติดต่ออุบัติใหม่แห่งชาติ เพื่อเสนอให้รัฐบาลยกเลิก Visa on Arrival รวมถึงการขอใบรับรองแพทย์เพิ่มเติม เพื่อใช้ประกอบการทำวีซ่าจากสถานทูตไทยในจีน เพื่อจำกัดนักท่องเที่ยวจีนที่จะเดินทางเข้ามาในประเทศไทยให้น้อยลง เพื่อสร้างความสบายใจให้กับคนไทย เพราะเรื่องสุขภาพของคนไทยจะต้องมาก่อนทั้งนี้นายอนุทิน ยังขอให้ประชาชนรับฟังการชี้แจงข้อมูลจากหน่วยงานที่เกี่ยวข้อง ยุติการส่งต่อข้อมูลที่เป็นเท็จ ข่าวปลอม หรือ Fake news เพราะเวลานี้ ไม่ใช่เวลาที่จะมาปล่อยข่าวปลอม หรือเอาผิดกับผู้ที่เผยแพร่ แต่ควรจะเป็นเวลาที่ต้องชี้แจง เพื่อให้บ้านเมืองสงบและประชาชนเกิดความเชื่อมั่นมากที่สุด ซึ่งรวมถึงกระแสข่าวคนขับรถแท็กซี่ติดเชื้อไวรัสโคโรนา ก็ต้องขอตรวจสอบก่อนและจะให้อธิบดีกรมควบคุมโรคเป็นผู้ชี้แจงรายละเอียดจะดีกว่านายอนุทิน ยังยืนยันว่า นักท่องเที่ยวที่เดินทางเข้ามายังประเทศไทยไม่ใช่จำนวน 2 ล้านคน ตามที่มีการนำเสนอข่าว แต่จากการตรวจสอบมีเพียงหลักหมื่นเท่านั้นและตอนนี้จำนวนก็ลดลงมากกว่าร้อยละ 80